Document ID: 32002D0646

A Bizottság határozata
(2002. július 31.)
az egyes afrikai országokból behozott friss húsra vonatkozó állat-egészségügyi feltételek és a szükséges állatorvosi bizonyítványok megállapításáról szóló 1999/283/EK határozat különösen Botswana tekintetében történő módosításáról, valamint a vadhús, a tenyésztettvad-hús és a nyúlhús harmadik országokból történő behozatalára vonatkozó állat-egészségügyi és közegészségügyi feltételek és a szükséges állatorvosi bizonyítványok meghatározásáról szóló 2000/585/EK határozat módosításáról
(az értesítés a C(2002) 2889. számú dokumentummal történt)
(EGT vonatkozású szöveg)
(2002/646/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1452/2001/EK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 14. cikke (3) bekezdésére,
tekintettel a legutóbb a 97/79/EK irányelvvel [3] módosított, a vadak elejtésével és a vadhús forgalomba hozatalával kapcsolatos közegészségügyi és állat-egészségügyi problémákról szóló, 1992. június 16-i 92/45/EGK tanácsi irányelvre [4] és különösen annak 16. cikke (3) bekezdésére,
tekintettel a 89/662/EGK irányelv, illetve a kórokozók tekintetében a legutóbb az 1999/724/EK határozattal [5] módosított 90/425/EGK irányelv [6] A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló 92/118/EGK tanácsi irányelvre és különösen annak 10. cikke (3) bekezdésére és 15., valamint 22. cikkére,
mivel:
(1) A legutóbb a 2002/219/EK határozattal [7] módosított 1999/283/EK bizottsági határozat [8] megállapítja az egyes afrikai országokból behozott friss húsra vonatkozó állat-egészségügyi feltételeket és állatorvosi bizonyítványokat.
(2) A legutóbb a 2001/219/EK határozattal módosított 2002/585/EK bizottsági határozat [9] megállapítja a vadhús, a tenyésztettvad-hús és a nyúlhús harmadik országból történő behozatalára vonatkozó állat-egészségügyi és közegészségügyi feltételeket és a szükséges állatorvosi bizonyítványokat.
(3) 2002. február 7-én ragadós száj- és körömfájás fellobbanását jelentették Botswana 7. számú jóváhagyott EK-körzetéből, és Botswana illetékes állat-egészségügyi hatósága az ország egész területére kiterjedően azonnali hatállyal felfüggesztette a szarvasmarhafélék, a juh- és kecskefélék, valamint a tenyésztett és a vadon élő patás állatok csontozott friss húsának kivitelét az Európai Közösségbe.
(4) Az illetékes állat-egészségügyi hatóság tájékoztatást és garanciát nyújtott Botswana egyes körzeteinek (10., 11., 12., 13. és 14. sz.) régiókba sorolását illetően, amely körzeteket a 2002/219/EK határozat feljogosította a szarvasmarhafélék, a juh- és kecskefélék, valamint a tenyésztett és a vadon élő patás állatok csontozott friss húsának behozatalára a Közösségbe.
(5) A 72/462/EGK irányelv szerint egy harmadik ország a ragadós száj- és körömfájástól akkor is legalább két éve mentesnek tekinthető, ha területének egy korlátozott részén korlátozott számban jelentették a betegség fellobbanását, feltéve, hogy három hónapon belül elfojtották a betegséget.
(6) Botswana szuppresszív vakcinázást hajtott végre, majd a beoltott állatokat leölték, és ezt követően nem jelentettek további kitöréseket.
(7) Tehát elegendő garancia áll rendelkezésre Botswana további régiókba sorolásához, és a szarvasmarhafélék, a juh- és kecskefélék, valamint a tenyésztett és a vadon élő patás állatok csontozott friss húsa behozatalának engedélyezéséhez az 5., 6., 7., 8., 9. és 18. sz. körzetből.
(8) Az 1999/283/EK és a 2000/585/EK bizottsági határozatot megfelelően módosítani kell.
(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az 1999/283/EK határozat II. melléklete helyébe e határozat I. melléklete lép.
(2) Az 1999/283/EK határozat III. mellékletében, az A. bizonyítványmintában foglalt egészségügyi tanúsítvány 5. lábjegyzete helyébe a következő szöveg lép: "Botswana esetében 2003. február 8-ig Botswana "betegségtől mentesnek nyilvánított" EK-régiójában 2002 februárjában a ragadós száj- és körömfájás több ízben történt kitörése ellenére, az ország említett része vakcinázás nélkül legalább 12 hónapig száj- és körömfájástól mentesnek tekinthető."
2. cikk
(1) A 2000/585/EK határozat II. melléklete helyébe e határozat II. melléklete lép.
(2) A 2000/585/EK határozat III. mellékletében, az A. bizonyítványmintában foglalt egészségügyi tanúsítvány 8. lábjegyzete és az F. bizonyítványmintában foglalt egészségügyi tanúsítvány 7. lábjegyzete helyébe a következő szöveg lép: "A betegségre fogékony megfelelő háziasított fajok friss húsára az idevonatkozó határozatokban és az e határozatban említett verziószámot is fel kell tüntetni, ezen túlmenően azonban Botswana esetében 2003. február 8-ig, tekintet nélkül arra, hogy Botswana "betegségtől mentesnek nyilvánított" EK-régiójában 2002 februárjában több ízben is megerősítették a ragadós száj- és körömfájás kitörését, az ország említett része vakcinázás nélkül legalább 12 hónapig száj- és körömfájástól mentesnek tekinthető."
3. cikk
Ennek a határozatnak a tagállamok a címzettjei.
Kelt Brüsszelben, 2002. július 31-én.

Labels: 17
5
0
3
18